Eric Kandel
Eric Kandel er en østrigsk-amerikansk læge og neurobiolog. Han modtog nobelprisen i fysiologi/medicin i år 2000.
Eric Kandel har med havsneglen Aplysia californica som modelorganisme udforsket visse nervecellefunktioner, idet sneglens få nerveceller er usædvanlig store. Han har herved været i stand til at påvise, at fosforylering af synapseproteinerne spiller en vigtig rolle for indlæring og korttidshukommelse, og at udvikling af langtidshukommelse kan fremkomme ved øget dannelse af synapseproteiner, hvorved signaloverføringen effektiviseres. Lignende fænomener er siden påvist hos pattedyr. Sammen med Arvid Carlsson og Paul Greengard modtog han i 2000 nobelprisen i fysiologi/medicin.
Eric Kandel virkede som psykiater i 1950'erne og 1960'erne. Siden 1974 har han været professor i fysiologi og psykiatri ved Columbia University, New York.